정조 3년
江華留守洪樂純疏曰。伏以。喬沁合一之論。乃增重海防。捍護神京。誠國家萬世之利也。自古名碩間。有此說而事大議歧。百年未成。今我聖上。睿籌神謨。洞察得失。不撓不貳。斷以行之。從此舟師之統轄有歸。水路之備禦有制。苟得人而任之。澤國無憂。京都可安枕而臥矣。顧臣迂闊腐儒。蒙國家厚恩。內而重務。外而大藩。間嘗歷踐。而矇無所知。愚無所裨。不過竊厚廩而肥臣家。罪無所逃。常若隕淵。忽於向筵。伏蒙留都之命。今當移設之始。經劃事務。措置節制。必也合機宜而愜事情。可以無後弊而垂永久。此豈如臣倥侗疎愚。所可堪也。臣於受命之時。伏以思之。此身之受恩於國家者如此。聖上之委托於賤臣者如此。非曰能之。所自勉者。忠也誠也。所仰報者。亦忠也誠也。惟當盡吾之忠。竭吾之誠。思之又思。以求其方。而若終不得其宜。則是才之罪也。其罪也輕。若先懷避事之計。逡巡而退。則是心之罪也。其罪也重。故臣泯默承當。至今十餘日。恐懼慄慄。若無所措。遍察形便。詢訪將士。晝夜思度。期竭誠力。而天性愚暗。識慮單拙。終有僨誤之憂。謹以魯見。陳列於下。伏乞一加睿鑑。亟下廟堂。以賜處分焉。一喬桐所屬戰船二。龜船一。兵船四。防船一。各船皆有伺候船。合爲十六。統禦營今歸沁都。則戰兵船。事當三分一。移置於沁都。而第念喬桐爲沁都之門戶。沁都爲喬桐之堂奧。境外有虞。則堂奧指揮門戶。門戶蔽遮堂奧。非但利害之所繫。亦是事理之當然。設令海寇。將犯喬桐。而喬桐戰具單弱。放入內洋。則於是乎沁都危矣。然則備之於堂奧。不如拒之於門戶。且各船能櫓諸色水卒。皆在喬桐一島。今不可猝然移定於沁都。故但移戰船一。兵船一。伺候船各一。其餘則依前留之於喬桐。使臨急防禦之際。庶爲專力收績之地也。伏乞睿裁。一。沁都旣爲統禦營。而只有戰兵船二隻而已。則舟師雖似寡弱。然統禦所屬五鎭舟艦。將近四十隻。其中德浦長峰注文三鎭。只隔一帆之便。萬一有事。則朝出令而雲帆夕落於鎭海樓前。然則沁都舟師。不患其寡也。伏乞睿裁。一。戰艦旣移。則泊船處不可不擇。而浦礖上下數三十里間。惟松亭最便。左右砂麓遮護。可以藏風免觸碎之患一也。浦上有三四百戶。可以迭相看護二也。後依高岸。前臨大江。潮至溢岸。雖千斛樓船。泛若一葦。戰艦之朝夕再浮。聞警卽發三也。處於月串昇天之間。列墩相望。砲聲相聞。雖不建待變亭。足以聞警四也。自船將以下。至能櫓格軍射手砲手諸色卒伍數百人。皆定於浦民。當操鍊之時。無徵發來往之弊五也。有是五利。船倉則捨此莫可。待變亭不必設。而船上什物及軍器所藏庫舍。當不下數十間。此則本府庫舍久空。頹毁者多。以此移掇改建。非但以無用爲有用。亦足省事力而節浮費。伏乞睿裁。一。月串前洋。水面闊遠。可作操場。而兩水橫分。浪勢騰湧。不如龍津之平穩。龍津在甲津之下。稍似廻抱。舟楫之往來奔突。其勢便易。操場則以此爲定。伏乞睿裁。一。船上將卒。當用統禦營舊例。而略加增删。戰船船將一人。兵船監官一人。上粧哨官一人。下粧哨官一人。兵船哨官一人。捕盜官三人。舵工五名。能櫓軍二十八名。格軍九十六名。射手四十八名。砲手四十一名。六物庫子一名。各色匠人九名。各哨書記認旗手伺候等軍十三名。合二百四十九名。充定於松亭浦村。敎鍊官二人。旗牌官十二人。軍需監官一人。營吏二人。軍器色二人。庫子二名。軍糧色三人。庫子三名。軍牢四名。巡令手六名。燈籠手八名。使令二名。羅將四名中營軍牢二名。巡令手四名。都訓導二人。敎師一人。別破陣一人。錚手鼓手錊鈸手號銃手等四名。合六十五名。以府內所屬充定。能格射砲手外。皆有月料。朔錢或多或小。能格則減其身役。射砲手亦設其施賞之窠。每朔較藝。分三等付料。以爲奬勵興起之地。伏乞睿裁。一。軍政之最難得者。能格與射砲手。自有戰船移泊之議。浦民煽動不安。臣招集其老少。問其疾苦。曉以利害。蓋名係浦人者。歲納錢二兩。又有官吏侵漁之苦。今者蠲其錢除其苦。但令係籍於能格案中。每秋合操。不過費兩日之勞。其餘日則乘潮漁採。往來自如。有益而無害。故人皆樂赴。浦民産業稍優者。不操舟入海。或作耕稼。或事弓矢。或隷陸軍者。間多有之。逐月較藝施賞。此亦有益而無害。故皆願應募。至於原定有料之窠。無論浦人邑人。惟恐或後。所謂軍制。可以粗立。或曰。國家之設置舟師。將以備倉卒而禦警急。今者松亭之能格。春夏浮家海上。飄督無信。若於此時。不幸有事。其將使誰操舵禦賊乎。此語誠然。猶有不然者。松亭雖號漁村。丁男四五百人。老者弱者。耕稼者學射者。無業遊手者。計過三分一。乘舟泛海者。僅過其半。若當警備。則一村遊丁。皆可爲能格。何患乏人也。伏乞睿裁。一。吹鼓手及旗手四十餘人。不必別立名色。鎭撫統禦。合爲一營。則當習操之時。自可彼此互用。以省糜費。亦合事宜。伏乞睿裁。一。統禦營一年句管錢穀。京畿水軍二百十六名。每名防番錢二兩。合四百三十二兩。海西水軍六百六十九名。每名防番錢二兩。合一千三百三十八兩。喬桐水軍七百七十六名。每名防番錢二兩。合一千五百五十二兩。三道水軍一千六百六十一名給糧錢。自均廳劃送。每名一兩。合一千六百六十一兩。以錢計之。則都數四千九百八十一兩。以穀計之。則三道耗租四百石而已。喬桐旣爲防營。則喬桐水軍番錢及糧錢。合二千三百二十八兩。仍置喬桐。餘在二千六百五十二兩。租四百石。則移屬於統禦營。右所列軍卒吏隷月料朔錢。浦人身役之代射砲勸賞之資。皆區別支用。所餘亦且不少。船上什物軍器旗幟。至於鹽醬燭子犒饋諸般物事。皆從此出。勿使浪費。年終。自本營修簿。上之廟堂。廟堂亦留心照察。庶無消花之患。謹成節目二件。一則留之本府。一則送于備局。錢穀用度。不可不明也。伏乞睿裁。一。鎭撫使旣兼統禦使。則鎭撫中軍。亦當兼統禦中軍。有事則往來接應。不然則臨時別出一假將。亦可也。伏乞睿裁。一。永宗初屬統禦營。聽節制數十年。前不知何故。別爲獨鎭。自主號令。今當統禦之移設喬桐。永宗俱處輔車之地。均有猗角之勢。若使永宗。不屬於統禦。則是沁都無右臂也。求之事理。萬萬不是。自今爲始。罷其獨鎭之權。而復屬統禦。爲宜。伏乞睿裁。一。統禦營之事。今旣粗定矣。至於本府事。臣莅任日淺。未及詳知。猶有目擊耳聞。不勝其憂歎者。一則軍政不修之患。一則軍餉不足之患也。二患未祛。則雖金城湯地。無所益也。臣到府二日。乘舟自甲津北至于月串。又西至于昇天堡。以望鐵串寅火堡。寅火卽喬桐前洋也。漢水至祖江口。受西南潮。益大而闊。至于月串兩涯之間。不辨牛馬。一派橫流。南入于甲串。一派直瀉。西趨于昇天。昇天以外。尤渺茫中。有所謂靑州礖者。舟上下。一失勢輒覆溺。蓋洋中之最險處也。又自甲津。下濟物鎭。南至于草芝。見孫石磯。南望永宗海口。西指摩尼以外。蓋甲津南流。至于德津。左右山足。交錯水中。石益悍而水益怒。急灘噴薄。其下往往有不測之淵。洄伏如輪。雖龍門之險。無過於此。此所謂孫石磯也。臣立於岸上時。當潮滿風恬。海舶鱗鱗而來。舟子到此。整氣操舵。從中而行。已而。又側舵折旋避灘石。已而。又正舵從中而行。如是者數次。其亦難哉。若値風逆不敢過。始承順風。風忽變。必觸碎淪溺。舟子之慣於水者尙如此。況客船乎。摩尼以外。則聞土人言。海濱沮洳沒腰。廣或數里。或四五里。雖或泊船。無以登岸。此所謂陸海也。自長者坪。至黃靑浦。三四十里間。無非如此。古人之築土城也。起於月串以上。止於草芝者。足稱高見也。其險如此。島中人民。男女三萬三千餘口歲出穀。當不下十餘萬石。亦不可謂不富庶矣。若有事則下船而鬪。登城而守。耕田而食。足以自固。麗王之入處四十年。能保其宗社者。以地之險也。然則江都一府。誠國家之寶地也。豈可與南漢孤城竝稱也哉。臣於是益歎聖慮之出常萬萬也。雖然。有兵然後。可以禦敵。有食然後。可以養兵。本府軍餉十六萬二千餘石。而九萬八千餘石。見貸於京衙門。一萬五千餘石。畿湖各邑之未收。一萬五百餘石。本府各年之未收。見今留庫者。三萬七千六百餘石。而分糶者一萬石而已。顧今上穹佑德。邦籙靈長。太平萬世。可坐而俟。寧有他慮。而安不忘危。有國常度。萬有一王師捲入於此。則三軍百官萬民之食。其能支幾月乎。强寇外猘。兵食內竭。終必取敗。豈不大可寒心哉。今雖欲生穀。穀將安出。欲取之於太倉。則太倉竭矣。欲移之於外庫。則外庫罄矣。雖有劉晏之才。亦末由也已。聚穀若是其難。而雖欲東西拮据。艱辛收合。十年之間。添一二萬石。分糶之難。難於聚穀。本島民戶九千七百餘。以今萬斛之米。足以俵分。凶年則不過加給三四千石。豐年則願避者多。雖萬石常有餘裕。是故在昔餉穀陳積之時。民不願受。官則脅授。爲島民大病。今者萬石之數。可謂適中。過此以往。決不可也。然則軍餉終不能敷乎。臣之愚計。不添餉不屯田。而兵食有自足之道。蓋本島旱田水田三千四百餘結。所出穀大略十餘萬石。其中數三萬石。納之於秋糶。四五萬石歸之於民食。又數三萬石。或爲富民之轉販。或爲陸人之運輸。在前島中歲荒。則禁不出穀。近來此法已解。從今以後。設爲嚴法。毋論京人邑人。出島中穀十石以上者徒。五十石以上者流。濟物月串昇天各鎭將。循私放過。其罪如出穀者。留守不能覺察者。亦坐此法。一行島中。常留數三萬穀。積之一二年。勢將穀賤。越三年夏秋。觀年穀豐凶。始許放出。若是則不屯田不添餉。而兵民之食自足。雖以佃主言之。爲國家借殺於島中。輪回運去。而租異於米。雖陳一兩年。亦無腐敗之患。此何至於拂情難行也。伏乞睿察。一。或者之論曰。借留私穀。國體苟簡。禁遏口糧。人情所難。此法不可行也。臣以爲不然。島中儲穀。乃國家大計也。謀大計者。不顧小事。況荒歲禁其船運者。蓋爲島民之地也。若如或者之說。則國家何故設法而禁之也。前旣禁之。則今何必不禁。荒年旣禁。則豐年獨不可禁乎。保障不可廢。兵食不可乏。生穀之道。莫過於此。惟在斷而行之。此外又有一事。一斛租不能當半斛米。設留數三萬斛。猶恨其小也。三南大同。獨湖南稍優。若分留一萬石於甲津倉。明歲三四月。使貢人外受。又分留新米一萬石。如前外受。年年如此。則萬斛米長留於島上。貢人雖不如京倉之受。比之於南漢。亦甚便易也。且沁都雖處海路之衝。無物産可販。故商舶直走京江。沿浦民戶。生理蕭瑟。人不聚集。今若行外受之法。舟楫含尾。市肆成列。足爲浦民聊生之業。旣有儲穀之利。又有募民之利。臣以爲此法必可行也。留米分米之際。該色郞下去親檢。則必無乾沒之患。伏乞睿裁。一。草芝卽三南海路阨口。古人之置鎭於此。蓋有意也。一自兼牧之後。所謂僉使者。入處於兼牧衙中。鎭舍則廢已久矣。只有數三土兵。散居荒堡。朝家設置鎭將之意安在哉。臣之愚意。亟破牧衙。添造鎭舍。使僉使來留信地。收合鎭卒。專意戰具。若不從令。隨而論罪。可也。伏乞睿裁。一。若用臣策。禁出島穀。則食則裕矣。至於軍制。則前部武學軍一千三百三十二名。後部束伍軍一千三百三十二名。此原軍也。壯旅左列軍官九百九十九人。右列軍官九百九十九人。義旅左列軍官九百九十九人。右列軍官九百九十九人。此則故留守臣李選。辛酉所設也。又有待年軍二百二十二名。牙兵一百十一名。吏奴作隊攔後親兵左右哨軍二百二十二名。雜色軍四千六百五十五名。竝一萬一千八百七十名。亦云多矣。待年軍牙兵吏奴作隊雜色軍。此固無益於勝敗之數。束伍武學。乃是執殳前驅者。而近來人心巧僞。雖編戶之賤。皆戴笠子曳道袍。以自標別。是故束伍武學者類。竄身於兩旅藪中。原軍日縮。闕伍幾半。數十年來。不能塡代。其餘存者。皆疲癃老疾無所用者。今若搜括。則逃避紛紜。莫可止遏。所謂原軍。眞是有名無實。惟當徐徐而撫摩。緩緩而招聚。磨以歲月。易疲殘爲壯健。幻闕漏爲塡實。而此難責之於一朝一夕也。兩旅軍官。亦編戶蚩蠢。與束伍之屬。無甚異同。特戴笠曳袍。登堂而拜而已。多有武力勇健者。雖曰軍官。實則可使爲卒。雖然。此亦因其勢而利導之。可也。臣之愚意。則兩旅中擇其好身手多膂力者各三百人。月朔以戰笠狹袖。試射試砲。束之以法。激之以賞。勵之以技。至於武學。則亦是食土良民。不可棄置。此亦別抄三百人。許令較試赴賞。則數年之後。皆爲精兵。在陸則爲陸軍。在水則爲水軍。九百精銳之士。足可當一面。此豈可少也。其朔賞之資。則亦不必別加區劃。本府有別會錄米者。蓋守臣推其廩餘。如外邑自備之類。而其數之多寡。視居官之久速。若滿瓜而歸者。小不下二百餘石。臣意則自今爲始。令守臣每月朔割出十餘斛米。以作勸武之賞。朝家無所費。而戎務當日新。伏乞睿裁。一。沁都又有難支之弊。不拔之患。卽修城之役是也。臣明知其害。顧忌不言。是心所不忍也。夫沁都之有土城。不知始於何時。而厥惟久矣。其後故判書臣申晸。築女堞於其上。臣見其遺址。廣厚可八九步。其高可知。其後故判書臣金始㷜。劈土城之半。附之以甓。其意蓋倣中國長城之制。要爲固圉之基。豈不善哉。然彼燕塞楡林之間。土性堅燥。與甓相宜。況又油灰築底堅如金石。風雨不仆。勢固然矣。島上則不然。海潮外嚙。山水內滙。夏潦之際。汎濫蕩潏。城在山上。水滲城隙。其善崩亦勢使然也。惟海泥沙礫。雜以築之者。最得其宜。夫海泥膠粘。遇水則吸而引之。見日則燥而堅之。若築之牢固。被以莎草。雖潮嚙水漲。能不崩塌。此亦理之必然。海澤堤堰。皆用泥土。蓋以此也。夫所謂甓城。築之未幾。旋卽頹毁。甲津上下數里外。皆無存者。不得已改甓以石。一年所築。限以三百步。今年築斯。明年築斯。十年如此。二十年又如此。自甲子至今三十六年。無年不如此。五十里間。僅築其半。所當築者。亦數十餘里。計其卒築之期。亦可費三十餘年。而玉浦石城。今又壞矣。修城錢穀。空然投之於河伯之宮。此已可惜。漁戶則督令運石。故賃船之費。將至十兩。丁男則督令力役故。呼耶之苦。動經多日。摩尼山木。將盡於埋灰。海西强鐵。燒融於椎鑿。凡天下之事。有始則有終。有勞則有逸。今者城役。如環無端。民力常勞不逸。是以沁民之諺曰。嗟嗟築斯。與長江而無窮。長江斷絶役乃歇。其哀痛怨悶之狀。可知也。臣意則自明年亟罷修城之役。自廣城至草芝二十餘里。築以泥土。務使完固。上設女墻。沿江上下列墩之間。各限百步。別築譙樓。有事則使各鎭土兵。左右相望。矢石交飛。則賊不敢近。如此則可以息民力。可以蓄財用。亦可以禦賊。又何必石城爲哉。臣雖愚迷。亦嘗熟計。伏乞睿裁。節目一通。別具冊子。敢此附進。乞令廟堂。參量指揮焉。答曰。省疏具悉。條陳事宜。允愜予意。下廟堂。卽速稟處擧行。